廖行之
和苦热喜雨
吾闻和阴阳，古人喻调鼎。
四时有节适，万类自纾窘。
神哉洪钧播，妙自元气涬。
寒暑递推迁，日月互光炯。
隆冬生流金，酷热启冰井。
由来积以渐，其穷势莫竞。
沿流盍寻源，循踵良自宁。
天功果其全，人事或可请。
民咨思图易，牛喘戒用猛。
于焉贵调燮，持以济炎冷。
今年苦烦蒸，六月无息影。
晴曦煽赫赫，卒岁忧懔懔。
无何阴鸟鸣，恍若商羊骋。
浓云泼黛合，飞电与天等。
谁为投壶戏，多谢一笑肯。
疾雷正昼发，隐隐连夜永。
群龙挟雨飞，霶霈浃四境。
岂惟苏槁苗，已足润顽矿。
欢呼到田稚，扬泊乱池黾。
热恼变清凉，造化只俄顷。
如痛乃遽定，若醉而倏醒。
人情竞欣欣，我寐独耿耿。
旁力今何知，谁其发深省。
古来禹稷志，要在饥溺拯。
行当岁有秋，岂但禾同颖。
群熙正待哺，一饱慰延颈。
恩斯宇宙均，泽可天地准。
怜渠诧祥瑞，得醉矜酩酊。
何人司调元，嗣岁愿多稔。
但令风雨时，谁复浪悲哂。